In nomine Dei æterni et Salvatoris nostri Jesu Christi, Karlomannus gratia Dei rex. Si locis divinis cultibus mancipatis subsidium nostra auctoritate tribuimus, ob hoc credimus emolumentum cœlestis patriæ melius adquiri et præsentem vitam convenientius transire. Quocirca noverit omnium sanctæ Dei Ecclesiæ fidelium atque nostrorum unanimis universalitas, quoniam nos ad deprecationem Richardi comitis Augustodunensis villam Taniacum quæ olim a pravis antecessoribus nostris ab episcopatu sublata fuerat et comitatui sociata, nonis et decimis adhuc ad jam dictam ecclesiam venientibus, ob Dei amorem, æternorumque præmiorum retributionem, sancto Nazario præsentique præsuli Adalgario seu successoribus ejus æternaliter reddimus et delegamus. Quæ siquidem villa sita est in comitatu Avalensi. Statuimus ergo atque decernimus, Deo teste et judice, ut a nullo unquam regum successorum nostrorum hæc nostræ largitatis auctoritas violetur, sed sicut aliæ res ejusdem episcopatus, ita hæc jam dicta villa habeat, reliquisque privilegiis ejusdem ecclesiæ subjecta persistat ac maneat. Ut autem hujus nostræ confirmationis auctoritas pleniorem in Dei nomine obtineat firmitatis vigorem, manibus propriis eam subscripsimus et annuli nostri impressione subter assignari jussimus. Signum Karlomanni gloriosissimi regis. Norbertus notarius subscripsit. Datum pridie kalendas decembris, anno secundo regni Karlomanni gloriosissimi regis, indictione XIII. Actum apud Nerondam villam, in Dei nomine feliciter. Amen. Theodoricus comes ambassiavit.